Frá afhendingu styrkjanna í Norræna húsinu í gær . Frá vinstri : Jón Atli Benediktsson , rektor Háskóla Íslands , Helga Eysteinsdóttir , fulltrúi Blindravinafélagsins í stjórn Þórsteinssjóðs , Eliona Gjecaj , doktorsnemi í fötlunarfræði , Rannveig Traustadóttir , prófessor og formaður stjórnar Þórsteinssjóðs , Jón Reynir Sigurðsson , sem tók við styrknum fyrir hönd dóttur sinnar , Sigríðar Hlínar Jónsdóttur M.Ed. - nema , og María Dóra Björnsdóttir , deildarstjóri Náms - og starfsráðgjafar Háskóla Íslands og stjórnarmaður í Þórsteinssjóði . MYND / Kristinn Ingvarsson Tveir námsstyrkir hafa verið veittir úr Þórsteinssjóði til blindra og sjónskertir stúdentar við Háskóla Íslands . Þetta er í níunda skipti sem styrkjum er úthlutað úr sjóðnum og nemur upphæð styrkjanna samtals hálfri milljón króna . Námsstyrki í ár hljóta tveir nemendur , þær Sigríður Hlín Jónsdóttir , M.Ed. nemi í heilsueflingu og heimilisfræði til kennsluréttinda á Menntavísindasviði , og Eliona Gjecaj , doktorsnemi í fötlunarfræði á Félagsvísindasviði . Jón Atli Benediktsson , rektor Háskóla Íslands , afhenti styrkina við hátíðlega athöfn í Norræna húsinu . Háskóli Íslands hefur lagt áherslu á að efla tækifæri blindra og sjónskertra nemenda jafnt sem annars fólks með fötlun til náms við skólann og samhliða unnið að því að tryggja að þeir njóti jafnræðis á við aðra nemendur . Þórsteinssjóður styður sannarlega við þau markmið . Sjóðurinn var stofnaður af Blindravinafélagi Íslands 6. desember 2006 og er sá fyrsti sinnar tegundar hérlendis . Tilkoma hans eykur möguleika blindra og sjónskertra stúdenta til háskólanáms . Hlutverk og tilgangur Þórsteinssjóðs helgast af æviverki Þórsteins Bjarnasonar sem fæddist 3. desember árið 1900 . Hann stofnaði Blindravinafélag Íslands 24. janúar 1932 og var það fyrsti vísir að félagi til hjálpar fólki með fötlun hér á landi . Síða uppfærð / breytt 6 . December 2019 . Númer síðu : 16660